**ZK/3-28/2023.**

**Határozat: 134-136**

**Rendelet: -**

**Jegyzőkönyv**

**Zalakaros Város Önkormányzata   
Képviselő-testülete**

**2023. szeptember 05-én megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselő-testülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2023. szeptember 05-én** 08,33 órai kezdettel megtartott **nyílt** üléséről.

Jelen vannak:

Novák Ferenc polgármester

Czimondor Nándor alpolgármester

Kötő Attila képviselő

Magyarné Kovács Judit képviselő

Stégli János képviselő

Vlasicsné Dörgönye Márta képviselő

Az ülésen nincs jelen: Czirákiné Pakulár Judit képviselő.

Tanácskozási joggal jelen vannak:

Horváth Attila jegyző

Horváthné Juhász Barbara pénzügyi osztályvezető

Bognár Ottó Péter településfejlesztési, hatósági és közbiztonsági referens

Bodor Johanna igazgatási ügyintéző, jegyzőkönyv-vezető

Novák Ferenc: Köszöntöm a megjelenteket. Megállapítom, hogy az ülés határozatképes, mivel 6 képviselő-testületi tag az ülésen jelen van.

Jegyzőkönyv-hitelesítőknek javaslom Kötő Attila és Stégli János képviselőt.

Novák Ferenc: Kérem szavazzunk a jegyzőkönyv-hitelesítők személyéről!

*A képviselő-testület 6 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.*

Novák Ferenc: Tájékoztatom a képviselő-testületet a kiküldött meghívó 2 napirendi pontjáról.

*[A polgármester a meghívó szerinti napirendeket felolvasta.]*

Nyílt ülés napirendjeként való felvételre, és 3. napirendként való megtárgyalásra javaslom a Rendezvénysátor balesetveszélyes állapotának felszámolása című napirendi javaslatot.

Kérem szavazzunk a 3. napirendi pont felvételére és tárgyalására vonatkozó ügyrendi javaslatról!

*A képviselő-testület 6 igen szavazattal, ellenszavazat és tartózkodás nélkül az ügyrendi javaslatot elfogadta.*

Novák Ferenc: Kérem szavazzunk a képviselő-testületi ülés napirendi pontjairól a napirend kiegészítésére vonatkozó döntés figyelembevételével!

*A képviselő-testület 6 igen szavazattal, ellenszavazat és tartózkodás nélkül a napirendet az alábbiak szerint állapította meg:*

1. **„Zalakaros területén megsüllyedt csatorna fedlapok szintre emelése és a Park utca – Ibolya köz útcsatlakozásától nyugatra lévő töltés kimosódás javítása” tárgyú ajánlattételi felhívásra beérkezett ajánlatok elbírálása**Előterjesztő: Novák Ferenc polgármester
2. **„Zalakaros 148 db LED lámpa beszerzése és beépítése” tárgyú árajánlatkérésre beérkezett ajánlatok elbírálása**Előterjesztő: Novák Ferenc polgármester
3. **Rendezvénysátor balesetveszélyes állapotának felszámolása**Előterjesztő: Novák Ferenc polgármester

**A napirend tárgyalása:**

1. **„Zalakaros területén megsüllyedt csatorna fedlapok szintre emelése és a   
    Park utca – Ibolya köz útcsatlakozásától nyugatra lévő töltés kimosódás  
    javítása” tárgyú ajánlattételi felhívásra beérkezett ajánlatok elbírálása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Novák Ferenc: Javaslom, hogy minél előbb csináltassuk meg, de az autóbusz pályaudvar megsüllyedt rácsos víznyelők helyreállítása csak a szeptember 22-én tartandó kerékpáros verseny után történjen, ekkor már a strand is bezár, könnyebben tudjuk kezelni.

Kötő Attila: Jónak tartom az árat, meg fogom szavazni. A meghirdetett második fordulóra csak a nyertes adta be az ajánlatát, valamint jött egy új cég, amelyik harmad összeggel nyújtotta be. A júliusi ajánlatok jelentősen túlárazottak voltak, fájdalmas vicc kategória. Ha nem vagyunk észnél, háromszoros árat fizetünk ki. Komoly kérdések merülnek fel a felelősség szintjén. Nem a képviselő-testületnek kellene eldöntenie ezt, valakik ezért fizetést kapnak.

Magyarné Kovács Judit: Arra is oda kell figyelni, hogy milyen műszaki tartalomra adták az árajánlatukat, minek a megvalósulását várjuk el a kivitelezőtől.

Czimondor Nándor: Úgy kaptunk piaci árat, hogy még nem is alkudtunk.

Novák Ferenc: Egyetértek Magyarné képviselő asszonnyal.

Horváthné Juhász Barbara: Azt látjuk, hogy a Park utca - Ibolya köz útcsatlakozásától Ny-ra lévő töltés kimosódás javítására az árajánlatok 720 e Ft és 5 220 e Ft között vannak. Nagy a különbség. Tudjuk, hogy a legkedvezőbb ajánlatot adó, hogy akarja kivitelezni?

Bognár Ottó Péter: Nem.

Kötő Attila: Ezeknek az aknáknak a fedlapját biztos így kell elkészíteni? Meg kell vizsgálni a korábbi kivitelezést. A buszmegálló tetejét is meg kell vizsgálni. Bizonyos garanciákat érvényesítenünk kell. Tudunk-e bármilyen anyagi követelést támasztani az akkori kivitelezővel szemben? Ezt meg kell nézni! Ha teljesen más volt tervezve, ha jelentős az eltérés, akkor lehetséges lehet a garanciális érvényesítés.

Magyarné Kovács Judit: A buszmegálló 2012-ben, 2013-ban lett megcsináltatva. Ez a probléma már pár éve is jelentkezett, 10 éven túli probléma esetében nincs garancia.

Novák Ferenc: Elmaradnak a karbantartásaink is. 10 éven belül semmilyen karbantartást nem végeztünk.

Horváth Attila: A háromszoros árra szeretnék reagálni. A hivatalnak az volt a feladata, hogy 6 db ajánlatot kérjen. Az árat a vállalkozó állapítja meg. Ő dönti el, az anyag árában vagy a munkadíjban érvényesíti a hasznát. A képviselő úr által jelzett óriási árkülönbözet a mostani második ajánlatban is tetten érhető, ha egy-egy részelemét összehasonlítjuk. Ennek okát mi nem tudjuk, ráhatásunk nincsen.

Vlasicsné Dörgönye Márta: Nem az volt a feladat, hogy 6 ajánlatot kérjen be, hanem legalább a 3 legjobbtól kérjen be. Az árajánlatoknál azonos műszaki tartalomnak kell szerepelnie, ezért azt kell meghatározni, hogy mi hogyan szeretnénk kiviteleztetni a munkát. Nem mindegy, hogy a kivitelező hogyan oldja meg.

Bognár Ottó Péter: Amilyen paraméterekkel korábban kiírta a városfejlesztési osztályvezető asszony, az alapján adtak be ajánlatokat.

Vlasicsné Dörgönye Márta: Ameddig a pontos műszaki tartalmat nem határozzuk meg, ne várjunk megfelelő ajánlatokat.

Czimondor Nándor: A garanciális részt bele kell tenni a szerződésbe.

Bognár Ottó Péter: A szerződésben eddig is benne voltak, a jótállás is.

Stégli János: A műszaki tartalom kérdéséhez azt szeretném mondani, hogy vannak tervek, és terv kell is, mert mi nem tudjuk, hogy milyen vastag legyen a beton. Terv kell, műszaki ellenőr kell, és akkor lehet garanciális követelésünk. Mi ezt nem tudjuk meghatározni, ezt a szakembernek kell megtenni.

Novák Ferenc: Kérem szavazzunk a határozati javaslatról azzal a kiegészítéssel, az autóbusz pályaudvar megsüllyedt rácsos víznyelők helyreállítására a 2023. évi Tour de Zalakaros kerékpáros rendezvényt (2023. szept. 22-24.) követően kerülhet sor!

*A képviselő-testület 6 igen szavazattal, ellenszavazat és tartózkodás nélkül az alábbi határozatot fogadta el:*

**Képviselő-testület 134/2023. (IX.05.) számú határozata:**

**Zalakaros Város Önkormányzat Képviselő-testülete**

1. **a „Zalakaros területén megsüllyedt csatorna fedlapok szintre emelése és a Park utca – Ibolya köz útcsatlakozásától nyugatra lévő töltés kimosódás javítása” tárgyú ajánlattételi felhívást eredményessé, a Rinoterra Kft. (8800 Nagykanizsa, Téglagyári u. 20.), Strabag Általános Építő Kft. (1117 Budapest, Gábor Dénes u. 2. Infopark D épület) és a Fundaxis-3M Kft. (8640 Fonyód, Bartók B. u. 44.) által benyújtott ajánlatokat érvényesnek nyilvánítja;**
2. **az ajánlattételi felhívásban meghatározott 1.) -5.) tételszámú munkatételek vonatkozásában az alábbi ajánlattevőket hirdeti ki nyertes ajánlattevőnek:**
   * + 1. **Zalakaros, Autóbusz pályaudvar megsüllyedt rácsos víznyelők helyreállítása (5 db):**

**Strabag Általános Építő Kft. (1117 Budapest, Gábor Dénes ú. 2. Infopark D épület), nettó 600.000, - Ft + 27 % (162.000, - Ft) Áfa, azaz bruttó 762.000, - Ft ajánlati árral és azzal, hogy a helyreállításra** **a 2023. évi Tour de Zalakaros kerékpáros rendezvényt (2023. szept. 22-24.) követően kerülhet sor.**

* + - 1. **Park utca - Ibolya köz útcsatlakozásától nyugatra lévő töltés kimosódás javítása, és vízlevezető – surrantó – építése:**

**Rinoterra Kft. (8800 Nagykanizsa, Téglagyári u. 20.), nettó 567.000, - Ft + 27 % (153.090, - Ft) Áfa, azaz bruttó 720.090, - Ft ajánlati árral**

* + - 1. **Zalakaros, 261/15 hrsz-ú ingatlanon lévő (Hivatal épülete mögött) megsüllyedt fedlap helyreállítása, szintre emelése:**

**Rinoterra Kft. (8800 Nagykanizsa, Téglagyári u. 20.), nettó 40.000, - Ft + 27 % (10.800, - Ft) Áfa, azaz bruttó 50.800, - Ft ajánlati árral**

* + - 1. **Zalakaros, Jegenye sor 8. szám alatti Mentőállomás gépjármű kijáratánál lévő, megsüllyedt aknafedlap helyreállítása:**

**Strabag Általános Építő Kft. (1117 Budapest, Gábor Dénes ú. 2. Infopark D épület), nettó 110.000, - Ft + 27 % (29.700, - Ft) Áfa, azaz bruttó 139.700, - Ft ajánlati árral.**

* + - 1. **Zalakaros, Liget u. 37/B. szám alatti Óvoda bejáratánál lévő, megsüllyedt aknafedlap helyreállítása:**

**Rinoterra Kft. (8800 Nagykanizsa, Téglagyári u. 20.), nettó 86.000, - Ft + 27 % (23.220, - Ft) Áfa, azaz bruttó 109.220, - Ft ajánlati árral**

1. **a felújítási munkák pénzügyi fedezetét 1.403.000,- Ft + 378.810, - Ft Áfa = 1.781.810, - Ft összegben Zalakaros Város Önkormányzata 2023. évi költségvetésének általános tartaléka terhére biztosítja;**
2. **felhatalmazza a polgármestert a vállalkozási szerződések aláírására.**

Határidő: 2023. szeptember 15.

Felelős: Novák Ferenc polgármester

1. **„Zalakaros 148 db LED lámpa beszerzése és beépítése” tárgyú   
    árajánlatkérésre beérkezett ajánlatok elbírálása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Novák Ferenc: *[Ismertette az előterjesztést.]*

Kötő Attila: Megint van egy ilyen érzetem, mint az előző napirendi pontnál: óriási a szórás az árban. Próbáljuk meg költséghatékonyan megoldani. Ez az ár most vajon jó-e, ezt én, mint képviselő döntsem el? Nem tudom eldönteni, gondban vagyok a szavazásnál.

Magyarné Kovács Judit: Korábban a 167 lámpa 104 millió forint-ból készült el, én ehhez hasonlítom.

Czimondor Nándor: Ez nem jó összehasonlítás.

Magyarné Kovács Judit: Igaz, én nem vagyok szakember. Az árat viszont elfogadhatónak tartom, ha ennyiért a teljes lámpát kicseréli. Továbbá felhívom a figyelmet, hogy az energiafelhasználási adatokból az látszik, hogy az eddig végrehajtott ledesítések jelentős energiamegtakarítást hoztak, úgyhogy fontos szempont az időtényező is.

Czimondor Nándor: Kérjünk új ajánlatot.

Kötő Attila: Fontos a műszaki tartalom.

Bognár Ottó Péter: Ezt először is meg kellett terveztetni. Azt kértük a tervezőtől, hogy ő tegyen ajánlatot olyan lámpára, ami könnyen kezelhető, azért ezt a fajtát ajánlotta, energiatakarékos.

Kötő Attila: A javasolt színvonal nagyon jó, de biztos, hogy nekünk ezt kell megvenni? Van ennél lényegesen olcsóbb árú, de jó minőségű. Most lehetne 2-3 fajtára is árajánlatot kérni, olcsóbb, de jó minőségűre.

Novák Ferenc: Alpolgármester úrral is egyetértek.

Magyarné Kovács Judit: Ne halasszuk el a döntést, mert minden nappal elesünk a megtakarítás lehetőségétől.

Stégli János: A jelenlegi ismereteink alapján a lámpával kapcsolatos vita nekem egy kicsit kínai. Ad-e ez a lámpa megfelelő fényt? Ennek a bemérése, a minősége az szakember dolga, aki megmondja.

Novák Ferenc: Korábban lett volna lehetőségünk az országos LED-esítésbe belépni.

Kötő Attila: A nagykanizsai közvilágítási közbeszerzésben is több lámpára lett kiírás.

Czimondor Nándor: Több esetben is le tudtuk vinni az árat, több ajánlatnál.

Bognár Ottó Péter: A mostani LED-esítés a korábbi terv aktualizálása, ez alapján lett megkérve az engedély az EON-tól.

Vlasicsné Dörgönye Márta: Készült-e összehasonlítás az anyag és a munkadíj vonatkozásában? Célszerű lenne egy ilyen összehasonlítás. Az ajánlattételben részletes műszaki tartalom legyen leírva. Ha ilyen szakember nincs a hivatalban, kérjünk rá megoldást, aki ezt megmondja.

Bognár Ottó Péter: A tervező azt mondta, hogy ez nagyon jó ajánlat. Járható út, hogy a kiírásban ne konkrét lámpatestre történjen az ajánlatkérés, hanem az önkormányzat, mint megrendelő által elvárt műszaki tartalommal egyenértékű lámpákra szóljon a felhívás úgy, hogy az egyenértékűséget az ajánlattevőnek kell alátámasztania.

Novák Ferenc: Kérem, szavazzunk az indítványok következtében módosított alábbi határozati javaslatról:

„Zalakaros Város Önkormányzat Képviselő-testülete a „Zalakaros 148 db LED lámpa beszerzése és beépítése” tárgyú ajánlattételi felhívást eredménytelennek nyilvánítja, egy-úttal felhatalmazza a Polgármestert, hogy

1.) ismételt ajánlattételi felhívást bocsásson ki, illetve

2.) az ajánlatokat terjessze be döntésre a képviselő-testület elé, azzal, hogy a kiírásban ne konkrét lámpatestre történjen az ajánlatkérés, hanem az önkormányzat, mint megrendelő által elvárt műszaki tartalommal egyenértékű lámpákra szóljon a felhívás, az egyenértékűséget az ajánlattevőnek kell alátámasztania.”

*A képviselő-testület 5 igen szavazattal, ellenszavazat nélkül és 1 tartózkodással az alábbi határozatot fogadta el:*

**Képviselő-testület 135/2023. (IX.05.) számú határozata:**

**Zalakaros Város Önkormányzat Képviselő-testülete a „Zalakaros 148 db LED lámpa beszerzése és beépítése” tárgyú ajánlattételi felhívást eredménytelennek nyilvánítja, egyúttal felhatalmazza a Polgármestert, hogy**

**1.) ismételt ajánlattételi felhívást bocsásson ki, illetve**

**2.) az ajánlatokat terjessze be döntésre a képviselő-testület elé, azzal,** **hogy a kiírásban ne konkrét lámpatestre történjen az ajánlatkérés, hanem az önkormányzat, mint megrendelő által elvárt műszaki tartalommal egyenértékű lámpákra szóljon a felhívás, az egyenértékűséget az ajánlattevőnek kell alátámasztania.**

Határidő: 1.) azonnal

2.) 2023. szeptember 19.

Felelős: Novák Ferenc polgármester

1. **Rendezvénysátor balesetveszélyes állapotának felszámolása**

Előterjesztő: Novák Ferenc polgármester

Novák Ferenc: A rendezvénysátor miatti balesetveszélyes állapotának felszámolása érdekében az alábbi határozati javaslat elfogadását javaslom: „Zalakaros Város Önkormányzat Képviselő-testülete felhatalmazza a polgármestert, hogy ismételten hirdesse meg a tulajdonában lévő feszített membránszerkezetű térlefedés szerkezetet (rendezvénysátort), azzal, hogy a vevőnek saját költségén kell vállalnia a rendezvénysátor szakszerű elbontását és elszállítását, egyéb ellenértéket az önkormányzat nem kér.”

*A képviselő-testület 6 igen szavazattal, ellenszavazat ás tartózkodás nélkül az alábbi határozatot fogadta el:*

**Képviselő-testület 136/2023. (IX.05.) számú határozata:**

**Zalakaros Város Önkormányzat Képviselő-testülete felhatalmazza a polgármestert, hogy ismételten hirdesse meg a tulajdonában lévő feszített membránszerkezetű térlefedés szerkezetet (rendezvénysátort), azzal, hogy a vevőnek saját költségén kell vállalnia a rendezvénysátor szakszerű elbontását és elszállítását, egyéb ellenértéket az önkormányzat nem kér.**

Határidő: azonnal

Felelős: Novák Ferenc polgármester

Stégli János: A sátor akkor veszélyes, ha áll a sátor. Ha le van bontva a ponyva, akkor nem balesetveszélyes.

Magyarné Kovács Judit: Javaslom, hogy az autóbuszpályaudvar felújítását kezdjük el, tegyünk további lépéseket.

Novák Ferenc: Imre András anyagát elő kell venni.

Vlasicsné Dörgönye Márta: Javaslom, hogy a SPAR áruház építése ügyében legyen kommunikáció a lakosság felé.

Novák Ferenc: Az építtető 600 négyzetméteres SPAR áruház építésének engedélyezését kérte módosított kérelmében, újra megszereztük a támogató leveleket, mint kistérségi elnök is írtam támogató levelet, illetve kértem Gulyás Gergely miniszter úr támogatását.

Vlasicsné Dörgönye Márta: Azt javaslom polgármester úrnak, hogy ezt kommunikálja.

Novák Ferenc: Mivel a nyílt ülésen tárgyalandó napirend nem volt, megköszönöm a részvételt és az ülést 09,24 órakor bezárom.

Kmft.

Novák Ferenc  Horváth Attila

polgármester jegyző

Kötő Attila Stégli János

jegyzőkönyv hitelesítő jegyzőkönyv hitelesítő